CELEX: 32012D0796
Language: el
Date: 2012-12-17 00:00:00
Title: 2012/796/ΕΕ: Εκτελεστική απόφαση της Επιτροπής, της 17ης Δεκεμβρίου 2012 , σχετικά με μια τρίτη χρηματοδοτική συνεισφορά της Ευρωπαϊκής Ένωσης δυνάμει της οδηγίας 2000/29/ΕΚ του Συμβουλίου για την κάλυψη των δαπανών που πραγματοποιήθηκαν από την Πορτογαλία κατά τα έτη 2006 και 2007 με σκοπό την καταπολέμηση του Bursaphelenchus xylophilus (Steiner et Buhrer) Nickle et al. (νηματώδης σκώληκας των κωνοφόρων) [κοινοποιηθείσα υπό τον αριθμό C(2012) 9356]

19.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 349/66
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 17ης Δεκεμβρίου 2012
   σχετικά με μια τρίτη χρηματοδοτική συνεισφορά της Ευρωπαϊκής Ένωσης δυνάμει της οδηγίας 2000/29/ΕΚ του Συμβουλίου για την κάλυψη των δαπανών που πραγματοποιήθηκαν από την Πορτογαλία κατά τα έτη 2006 και 2007 με σκοπό την καταπολέμηση του Bursaphelenchus xylophilus (Steiner et Buhrer) Nickle et al. (νηματώδης σκώληκας των κωνοφόρων)
   [κοινοποιηθείσα υπό τον αριθμό C(2012) 9356]
   (Το κείμενο στην πορτογαλική γλώσσα είναι το μόνο αυθεντικό)
   (2012/796/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 23 παράγραφος 6,
   Εκτιμώντας τα ακόλουθα:
   
               (1)
            
            
               Με την απόφαση 2006/923/ΕΚ της Επιτροπής (2) εγκρίθηκε χρηματοδοτική συνεισφορά της Ένωσης για ένα πρόγραμμα μέτρων που έλαβε η Πορτογαλία κατά τα έτη 2006 και 2007 για τον έλεγχο της εξάπλωσης του Bursaphelenchus xylophilus (Steiner et Buhrer) Nickle et al. (νηματώδης σκώληκας των κωνοφόρων) σε άλλα κράτη μέλη. Τα μέτρα περιελάμβαναν, μεταξύ άλλων, τη δημιουργία ενός φράγματος απαλλαγμένου από όλα τα δένδρα ξενιστές φορέων του νηματώδη σκώληκα των κωνοφόρων, στο εξής «ζώνη υλοτόμησης».
            
         
               (2)
            
            
               Η χρηματοδοτική συνεισφορά που χορηγήθηκε με την απόφαση 2006/923/ΕΚ βασίστηκε στο πρόγραμμα περαιτέρω δράσεων για τον νηματώδη σκώληκα των κωνοφόρων και στη δημοσιονομική εκτίμηση που αφορούσε το εν λόγω πρόγραμμα, όπως υποβλήθηκε από την Πορτογαλία στην Επιτροπή στις 28 Ιουλίου 2006.
            
         
               (3)
            
            
               Οι τελικές πληρωμές προς την Πορτογαλία που συνδέονταν με τις δράσεις οι οποίες ορίζονταν στην απόφαση 2006/923/ΕΚ πραγματοποιήθηκαν τον Ιούνιο 2008.
            
         
               (4)
            
            
               Με την εκτελεστική απόφαση 2011/851/ΕΕ της Επιτροπής (3), μια συμπληρωματική συγχρηματοδότηση εκ μέρους της Ένωσης ύψους 3 986 138,36 ευρώ χορηγήθηκε στην Πορτογαλία για να καλύψει επιλέξιμες δαπάνες που πραγματοποιήθηκαν καθ’ υπέρβαση της αρχικής εκτίμησης του Ιουλίου 2006.
            
         
               (5)
            
            
               Κατά τον χρόνο της εν λόγω συμπληρωματικής συγχρηματοδότησης ΕΕ, το αίτημα που υπέβαλε η Πορτογαλία δεν περιελάμβανε όλα τα τιμολόγια που αφορούσαν τη δημιουργία της ζώνης υλοτόμησης.
            
         
               (6)
            
            
               Με επιστολή της 5ης Δεκεμβρίου 2011, οι πορτογαλικές αρχές υπέβαλαν μια αναθεωρημένη απαίτηση ποσού 15 000 932,08 ευρώ. Η εν λόγω απαίτηση περιελάμβανε 4 915 405,87 ευρώ που δεν είχαν καταβληθεί στη διάρκεια του προηγούμενου ελέγχου του Ιουλίου 2010 (έλεγχος SANCO/10/2010) και δεν ήταν δυνατόν να κριθεί επιλέξιμη για συγχρηματοδότηση εκείνο το διάστημα. Το υπόλοιπο της εν λόγω νέας απαίτησης απαρτίζεται από δαπάνες για υλοτόμηση μεγαλύτερου αριθμού μεγάλων κωνοφόρων δένδρων και από επιμέρους δαπάνες για την εξάλειψη μικρών κωνοφόρων δένδρων.
            
         
               (7)
            
            
               Τον Μάρτιο του 2012, η Επιτροπή διεξήγαγε έλεγχο βάσει των πληροφοριών που κοινοποιήθηκαν από την Πορτογαλία στις 5 Δεκεμβρίου 2011. Μετά την εξέταση όλων των δικαιολογητικών εγγράφων για την πρόσθετη απαίτηση, και με βάση την έκθεση του εν λόγω ελέγχου, η Επιτροπή κατέληξε ότι μόνον ένα επιλέξιμο ποσό ύψους 5 044 839,72 ευρώ βάσει πληρωμένων τιμολογίων (συμπεριλαμβανομένων των δαπανών συντονισμού) θα μπορούσε να ληφθεί υπόψη. Το υπόλοιπο των δαπανών για τις οποίες υποβλήθηκε αίτηση δεν κρίθηκε επιλέξιμο για συγχρηματοδότηση, επειδή αφορά δαπάνες που συγχρηματοδοτούνται ήδη βάσει της εκτελεστικής απόφασης 2011/851/ΕΕ (2 024 128,16 ευρώ) και δαπάνες ύψους 7 931 964,20 ευρώ σχετικές με μικρά δένδρα, η αναγκαιότητα των οποίων δεν έχει αιτιολογηθεί επαρκώς από την Πορτογαλία.
            
         
               (8)
            
            
               Επειδή τα μέτρα που περιλαμβάνονται στην πρόσθετη αυτή απαίτηση είναι της ίδιας φύσης και επιδιώκουν τον ίδιο σκοπό με τα μέτρα της απόφασης 2006/923/ΕΚ, είναι σκόπιμο να χορηγηθεί γι’ αυτά το ίδιο ποσοστό χρηματοδοτικής συνεισφοράς από την Ένωση με εκείνο της εν λόγω απόφασης, δηλαδή ποσοστό 75 %.
            
         
               (9)
            
            
               Σύμφωνα με το άρθρο 3 παράγραφος 2 στοιχείο α) του κανονισμού (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (4), τα φυτοϋγειονομικά μέτρα χρηματοδοτούνται από το Ευρωπαϊκό Γεωργικό Ταμείο Εγγυήσεων. Για τους σκοπούς του δημοσιονομικού ελέγχου των εν λόγω μέτρων θα πρέπει να εφαρμοστούν τα άρθρα 9, 36 και 37 του εν λόγω κανονισμού.
            
         
               (10)
            
            
               Σύμφωνα με το άρθρο 75 του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (5) και το άρθρο 90 παράγραφος 1 του κανονισμού (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (6), πριν από την ανάληψη δαπάνης που βαρύνει τον προϋπολογισμό της Ένωσης εκδίδεται απόφαση χρηματοδότησης από το εξουσιοδοτημένο όργανο ή τις εξουσιοδοτημένες αρχές, στην οποία ορίζονται τα βασικά στοιχεία της δράσης που συνεπάγεται την εν λόγω δαπάνη.
            
         
               (11)
            
            
               Η παρούσα απόφαση αποτελεί απόφαση χρηματοδότησης για τις δαπάνες που προβλέπονται στην αίτηση συγχρηματοδότησης που υπέβαλε η Πορτογαλία.
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αρχή
   Εγκρίνεται η χορήγηση τρίτης χρηματοδοτικής συνεισφοράς της Ένωσης για την κάλυψη των δαπανών που πραγματοποιήθηκαν από την Πορτογαλία κατά τα έτη 2006 και 2007 για τη δημιουργία μιας ζώνης υλοτόμησης με σκοπό την καταπολέμηση του νηματώδους σκώληκα των κωνοφόρων.
   Άρθρο 2
   Ποσό της χρηματοδοτικής συνεισφοράς της Ένωσης
   Το ανώτατο ποσό της χρηματοδοτικής συνεισφοράς της Ένωσης που αναφέρεται στο άρθρο 1 ανέρχεται σε 3 783 629,79 ευρώ.
   Άρθρο 3
   Η παρούσα απόφαση απευθύνεται στην Πορτογαλική Δημοκρατία.
   
      Βρυξέλλες, 17 Δεκεμβρίου 2012.
      
         
            Για την Επιτροπή
         
         Tonio BORG
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1.
   
      (2)  ΕΕ L 354 της 14.12.2006, σ. 42.
   
      (3)  ΕΕ L 335 της 17.12.2011, σ. 107.
   
      (4)  ΕΕ L 209 της 11.8.2005, σ. 1.
   
      (5)  ΕΕ L 248 της 16.9.2002, σ. 1.
   
      (6)  ΕΕ L 357 της 31.12.2002, σ. 1.